Selfs wanneer jy besig is om te verloor, kan jy wen
Dit kom nou al ’n paar maande. ’n Week of twee gelede wou ek ’n nota daaroor maak: die Waarheid.
Die Waarheid is vibrerende subatomiese deeltjies. Dit – dit is die werklike, eindpunt-na-jy-al-die-res-afgestroop-het, werklik-soos-wat-werklik-kan-wees waarheid.
Wat ons dink en wat ons doen as deel van hierdie “Uber” Realiteit, word óns realiteit, óns lewens.
’n Gelukkige mens is ’n produktiewe mens – en nie noodwendig andersom nie.
Jou realiteit is, tot ’n baie groot mate, wat jy BESLUIT dit is.
“Dis baie waar,” sal iemand ingedagte opmerk.
Dan, eendag, tref dit soos ’n betonmuur.
Ek dink ek is besig om ’n les te leer. Dit het te make met die hele besigheid van my wat probeer geldmaak op die Internet sedert 2006. Ek reken verder ek is nog nie klaar met die leerdery nie.
Die LES: Ek moet ophou om mense te probeer oortuig dat ek van beter weet, en dat mý manier vinniger en beter resultate oplewer. Soms het ek nie die vaagste benul waarvan ek praat nie, en as ek dan voorgee ek weet meer as wat ek werklik weet, dek ek net die tafel vir my eie vernedering. Ek moet eenvoudig meer beskeie wees.
Sedert 2006 het ek net een ding op die brein gehad, een obsessie, een projek: maak geld van die huis af.
Ek kry egter toenemend die idee dat daar ’n paar parallelle storielyne is. Een praat van hernude self-ontdekking. Nog een praat van praktiese opleiding. Die kersie op die koek is ’n storielyn wat sê, al my avonture (of gebrek daaraan) sedert 2006, was die beste ding wat met my as skrywer kon gebeur.
“That’s what learning is … not whether we lose the game, but how we lose and how we’ve changed because of it and what we take away from it that we never had before … losing, in a curious way, is winning.” ~ Richard Bach, skrywer van Jonathan Livingston Seagull
Ek raak soms moeg vir “dit”, en wens “dit” kan tot ’n einde kom.
Wat is “dit”? Om te probeer geld maak, om te sukkel.
Daar is ’n weergawe van my lewe waar ek meeste, of dan meer as die helfte, van my produktiewe ure spandeer aan skryfprojekte: Persoonlike Agenda, die res van die 2004-materiaal, die 2005-materiaal en alles daarna, nuwe materiaal, digbundels, BrandSmit.NET, die Engelse werf, bemarking van my projekte.
Maar eers moet ek verby “dit” kom. Een van die dae …
“Geld is nie ’n skaars hulpbron waarvoor ’n mens moet sukkel en stry nie. Geld is ’n hulpbron wat volop verkrygbaar is, en die heeltyd in sirkulasie is.” (Herhaal elke dag tot jy dit glo.)
Gepubliseer op 26/10/2010 27/11/2016 Kategorieë Post Ongetiteld, volume drie